b'\n_START_ARTICLE_\nSudargas\n_START_SECTION_\nIstorija\n_START_PARAGRAPH_\nViduram\xc5\xbeiais \xc4\x8dia buvo vienas stipriausi\xc5\xb3 kra\xc5\xa1to gynybos centr\xc5\xb3 kariaujant su teutonais, stov\xc4\x97jo \xc5\xbeemai\xc4\x8di\xc5\xb3 Sudargo pilis, kuri\xc4\x85 1317\xc2\xa0m. bir\xc5\xbeelio 24 d. sudegino kry\xc5\xbeiuo\xc4\x8diai. Po to vietov\xc4\x97 ilgam i\xc5\xa1nyko. Tik XVI a. prad\xc5\xbeioje Lenkijos karalienei ir Lietuvos did\xc5\xbeiajai kunigaik\xc5\xa1tienei Bonai \xc4\x97mus kolonizuoti panemun\xc4\x99 gyvenviet\xc4\x97 \xc4\x97m\xc4\x97 augti._NEWLINE_1561\xc2\xa0m. minimas kaimas. 1724\xc2\xa0m. Jonas Radvila (tuometinis Jurbarko seni\xc5\xabnas) i\xc5\xa1r\xc5\xabpino i\xc5\xa1 Augusto II miestelio teises, leista tur\xc4\x97ti turg\xc5\xb3, rengti du prekyme\xc4\x8dius. 1748\xc2\xa0m. pastatyta medin\xc4\x97 Sudargo ba\xc5\xbeny\xc4\x8dia. 1792\xc2\xa0m. gegu\xc5\xbe\xc4\x97s 12 d. Stanislovas Augustas suteik\xc4\x97 miesto teises ir herb\xc4\x85. 1795\xc2\xa0m. Sudargas atiteko Pr\xc5\xabsijai, v\xc4\x97liau\xc2\xa0\xe2\x80\x93 Lenkijai._NEWLINE_XIX a. 2-ojoje pus\xc4\x97je Sudargas buvo svarbus knygne\xc5\xa1yst\xc4\x97s centras, didelis spaudini\xc5\xb3 srautas \xc4\x97jo per klebon\xc4\x85 Martyn\xc4\x85 Sederevi\xc4\x8di\xc5\xb3._NEWLINE_2000\xc2\xa0m. patvirtintas dabartinis Sudargo herbas. 2003\xc2\xa0m. \xc4\xafkurtas Sudargo bendruomen\xc4\x97s centras.\n_START_SECTION_\nPavadinimo kilm\xc4\x97\n_START_PARAGRAPH_\nSudargo pavadinimas kil\xc4\x99s nuo tokios pa\xc4\x8dios formos pavard\xc4\x97s. Nors Lietuvoje ir negausu vietovard\xc5\xbei\xc5\xb3, kurie remiasi pavard\xc4\x97s vienaskaita, ta\xc4\x8diau toki\xc5\xb3 pasitaiko (Kavarskas, Musteika, galb\xc5\xabt Bir\xc5\xa1tonas). \xc5\xbdinomas ir istorinis asmuo, kurio vardu gyvenviet\xc4\x97 pavadinta\xc2\xa0\xe2\x80\x93 tai \xc5\xbdemaitijos didikas Sudargas, kur\xc4\xaf nuo 1308\xc2\xa0m. mini kry\xc5\xbeiuo\xc4\x8di\xc5\xb3 ordino kronikos._NEWLINE_Nuo 1724\xc2\xa0m. kur\xc4\xaf laik\xc4\x85 miestelis vadinosi Jansborgu (t. y. Jono miestu), miestelio teises i\xc5\xa1r\xc5\xabpinusio didiko Jono Radvilos garbei.'